
Poreč, 3. srpnja 2025.


POCO – novo ime ljeta u Poreču
Prvi cocktail festival u Parku Olge Ban

Porečko ljeto dobilo je ove sezone novi hit festival – POCO – Poreč Cocktail Festival, koji 11. i 12. srpnja donosi dvodnevni spoj izvrsnih koktela, dobre glazbe i opuštene atmosfere pod krošnjama drveća u Parku Olge Ban.
U svom prvom izdanju, POCO okuplja neke od najzanimljivijih barova iz Hrvatske. Posjetitelji će imati priliku kušati koktele koje potpisuju Peaches & Cream i Blend Bar iz Zagreba, Buba Bar iz Vrsara te Truba Jazz & Wine Bar iz Grožnjana. Svaki od njih donosi svoj karakter i posebnosti – od modernih autorskih koktela do reinterpretacija klasika s lokalnim sastojcima.
Peaches & Cream, poznat po retro šarmu i originalnim sezonskim koktelima, dolazi iz zagrebačke Trešnjevke i već je uvršten na prestižnu listu 50 Best Discovery – globalnu platformu koju uređuje tim iza izbora The World’s 50 Best Bars, jednog od najvažnijih i najutjecajnijih priznanja u svijetu barova. Uvrštenje na ovu listu Peaches & Cream pozicionira kao jedno od najuzbudljivijih mjesta u regiji, prepoznato od strane vrhunskih svjetskih stručnjaka za miksologiju.
Blend Bar, pod vodstvom iskusnog barmena Filipa Lipnika, kombinira dugogodišnje iskustvo, edukaciju i strast prema miksologiji. Buba Bar iz Vrsara donosi atmosferu obale i jednostavnost Mediterana u čaši, dok Truba, omiljeni grožnjanski bar, poznat po spoju jazza, vina i karakterističnog ambijenta, prvi put izlazi iz svog kamenog ateliera i dolazi na festival s posebnim koktel konceptom.
Glazbeni program festivala dodatno će podići atmosferu, a posebno se ističe DJ Pepi Jogarde, jedno od neprepoznatljivijih imena hrvatske elektronske scene, poznat po svojim house i disco setovima. Njegovim glazbenim potpisom POCO će u večernjim satima postati prvo sunset lounge, a potom i plesni podij pod otvorenim nebom.

Sustav plaćanja bit će organiziran putem festivalskih kupona, koji će se moći kupiti na dvije lokacije unutar festivalske zone – zasebno za piće i za hranu.
POCO je zamišljen kao opušten festival za sve generacije – mjesto susreta, razgovora i uživanja, u kojem je u fokusu ono najvažnije: dobar koktel, dobra glazba i dobro društvo.
Vidimo se 11. i 12. srpnja u Parku Olge Ban!


Više informacija o programu "Ljeto u Poreču 2025." dostupno je na www.myporec.com.

